《观大龙湫作歌》
清代·袁枚

龙湫山高势绝天，一条瀑走兜罗绵。五丈以上尚是水，十丈以下全为烟。

况复百丈至千丈，水云烟雾虽分焉。初疑天孙工织素，雷棱抛掷银河边。

继疑玉龙耕田倦，九天咳唾唇流涎。谁知乃是风水相摇荡，波回澜卷冰绡联。

分明合并忽迸散，业已坠下还迁延。有时软舞工作态，如让如慢如盘旋。

有时日光来照耀，非青非红五色宣。夜明帘献九公主，诸天花散维摩肩。

玉尘万斛橘叟赌，明珠九曲桑女穿。到此都难作比拟，岿然独占宇宙奇观偏。

更怪人立百步外，忽然满面喷寒泉。及至逼近龙湫侧，转复发燥神悠然。

直是山灵有意作游戏，教我亦复无处穷真诠。天台之瀑何狂颠，雁山之瀑何蝉嫣，石门之瀑何喧阗，龙湫之瀑何静妍。

化工事事无复笔，一瀑布耳形万千。要知地位孤高依傍少，水亦变化如飞仙。

作者简介：袁枚（1716－1797）清代诗人、散文家。字子才，号简斋，晚年自号仓山居士、随园主人、随园老人。汉族，钱塘（今浙江杭州）人。乾隆四年进士，历任溧水、江宁等县知县，有政绩，四十岁即告归。在江宁小仓山下筑筑随园，吟咏其中。广收诗弟子，女弟子尤众。袁枚是乾嘉时期代表诗人之一，与赵翼、蒋士铨合称“乾隆三大家”。